Мамрэш Светланэ и ехъулIэныгъэхэр
Федеральнэ телевиденэм нэхъ щIэупщIэ щызиIэу къалъытэ «Голос» шоум и еянэ зэпеуэм хэтщ Къэбэрдей-Балъкъэрым щыщ, «Гоголь центр» театрым и артисткэ Мамрэш Светланэрэ уэрэджыIакIуэ Бэрбэч Аскэррэ.
Аруан районым хыхьэ Нарткъалэ щыщ Мамрэш Светланэ курыт еджапIэр дыщэ медалкIэ къиухащ. Журналист IэщIагъэм дихьэхми, зэрыцIыкIурэ театрым, уэрэд жыIэным зэфIэкI щызиIэ хъыджэбзыр Щепкиным и цIэр зезыхьэ (Москва) театр училищэм щIэтIысхьащ. Светланэ режиссёр цIэрыIуэ Серебренников Кирилл и лэжьыгъэхэм зэпымыууэ кIэлъыплъу, ахэр игу ирихьу къекIуэкIати, Серебренниковым иригъэджэну гуп къызэрыхихыр къыщищIэм, и тхылъхэр «Щепкэм» къыщIихыжри, МХАТ-м и къэпщытакIуэ гупым иритащ. Илъэс зыбжанэ ипэкIэ абы къиухыжащ Ипполитов-Иванов и цIэр зезыхьэ музыкэ-педагогикэ институтым оперэмкIэ и факультетыр. Мамрэшыр театр спектакль, фильм куэдым гукъинэжу щыджэгуащ. Апхуэдэхэщ «Побег», «Побег-2», «Чужая мать», «Измена», «Взрослые дочери», «Паук», «Оптисты», «Довлатов», «А у нас во дворе» фильмхэр, нэгъуэщIхэри.
Мамрэш Светланэ и уэрэд жыIэкIэр ягу ирихьу къэпщытакIуэ гупым хэтахэу Меладзе Константин, Гагаринэ Полинэ, Шнуров Сергей сымэ зыкъагъэзат, абы дэлэжьэну хуейуэ, езым къыхихар продюсер Меладзе Константинщ.
Мамрэш Светланэ 2009 гъэм телеэкранхэмкIэ ягъэлъэгъуа «Иван Грозный» фильмым щигъэзэщIащ урыс пащтыхь Грозный Иван IV щхьэгъусэ хуэхъуа Гуащэнэ (Марие) и ролыр икIи ар абы къехъулIауэ къалъытащ.
Светланэ 2015 гъэм япэу Налшык зыкъыщигъэлъэгъуат, «ХьэтIэхъущокъуэм и хадэ» фестивалым хыхьэу. Абы оперэ ариехэр гъэзэщIэным щиIэ зэфIэкIым шэч къытрихьэжынукъым «Девять» спектаклым «Птица» уэрэдыр зэрыщигъэзащIэр зэ зэхэзыхам. «Гоголь-центр» театрым Серебренников Кирилл нэгъабэ щигъэува «Барокко» спектаклыр япэу щагъэлъагъуэм гукъинэжу хэтащ ди хэкуэгъу пщащэр. КъищынэмыщIауэ, Москва и консерваторэм и аспирант Орлов Даниил и гъусэу Светланэ жыджэру зыкъыщигъэлъэгъуащ УФ-м и Композиторхэм я зэгухьэныгъэмрэ Прокофьевым и цIэр зезыхьэ музеймрэ къызэрагъэпэща «Нелекторий «Петя и волки» проектым. Иджы дыдэ уэрэджыIакIуэ цIэрыIуэ Тишман Марк Инстаграмым щиIэ напэкIуэцIым щызэбгригъэхащ и клипыщIэм Мамрэш Светланэ зэрыхэтым теухуа хъыбарыр. Артистхэм нэхъапэIуэкIи щызэдэлэжьэну къахуихуащ Марк и «Январь» уэрэдым хуищIа клипым.
Ди хэкуэгъу хъыджэбзыр «Голос» проектым и зэфIэкI зэрыщеплъыжыр гуапэщ. Светланэ театрымрэ киномрэ щиIэ ехъулIэныгъэхэм дыкIэлъоплъ икIи дрогушхуэ.
ТЕКIУЖЬ Заретэ.
